‘De Kock moes parool kry’Max du Preez. Foto: Twitter Die voormalige Vlakplaas-bevelvoerder Eugene de Kock moes op parool vrygelaat geword het, het Max du Preez, skrywer en politieke ontleder, Vrydag in ‘n opiniestuk op die voorblad van Beeld gesê. Du Preez, eertydse redakteur van die Vrye Weekblad, sê dit is ondanks die feit dat hy verantwoordelik was vir meer sterftes as enige ander persoon in Suid-Afrika vandag. Die Vrye Weekblad het De Kock as bevelvoerder van ‘n moordkommando uitgewys. “Ons moet De Kock nie as ‘n held of ‘n slagoffer uitmaak nie,” skryf Du Preez. “Maar De Kock het tydens sy verhoor by die Waarheid-en-versoeningskommissie oop kaarte gespeel – hy was omtrent die enigste een – en het die konteks en politieke atmosfeer van sy aksies verduidelik. Hy het die rol wat sy politieke base en generaals gespeel het oopgevlek. Hy het gehelp verduidelik aan die polisie en ander menseregtevergrype help oplos. Hy het met talle van sy slagoffers se families ontmoet en hulle vergifnis gevra. Ek dink De Kock moes parool gekry het.” Michael Masutha, minister van korrektiewe dienste, het Donderdag aangekondig dat De Kock nog ‘n jaar sal moet wag om te hoor of sy aansoek om parool goedgekeur gaan word aangesien die families van sy slagoffers eers geraadpleeg moet word. De Kock (65) het reeds 18 jaar tronkstraf uitgedien. – Sapa Lees ook: DA bekommerd oor De Kock-besluit Eugene de Kock nie op parool vrygelaat